标题：孝明天皇
简介
孝明天皇（1831年7月22日－1867年1月30日）是日本第121代天皇（在位：18  46年3月10日－1867年1月30日）。讳统仁，幼名熙宫。在位时代的德川将军是：第12代将军德川家庆、第13代将军德川家定、第14代将军德川家茂、第15代将军德川庆喜。
人物简史
国史略　孝明天皇纪
孝明天皇
第百廿一世、孝明天皇
孝明天皇，讳统仁。仁孝帝第四子也。母新待贤门院藤原氏，赠左大臣实光女。
天保二年六月十四日，生。称熙宫。
同十一年三月，为太子。
弘化三年（丙午）二月，践祚。时年十六。【御系谱。纪元二千五百零六年丙午岁二月十三日践祚。】
夏闰五月，北亚米利加(指美国)船二艘，来舶贺浦，船将必氐荔因。奉行大久保忠丰上书曰：“中国通信支那，吾在华港数月，今将归国。冀贵国亦许互市如支那。”家庆傅命曰：“中国古来禁通信互市。且外事委之长崎，勿复入此港。”【米利监人（指美国人）乞互市。】
六月，米舰还去。寻米人漂泊择捉。明年，令荷兰送还之。【今日  平安神宫祭抄。】
秋七月，家庆锢长岐与力高岛四郎太夫(高岛秋帆)，摈罚其他二十馀人。
八月，英吉利（指英国）舰入琉球，测量近海而去。【近世事情。】
四年（丁未）春三月，信浓地大震，城郭宫室皆崩。【续太平年表。】
夏六月，饭田忠彦着野史，献有栖川亲王。略曰：“恭荷殿下之启发，得尘乙夜之清览。一部二百九十一卷，永传于无穷，以报国恩。积岁志愿，一旦获伸，则臣虽死不朽。”【本书序。饭田忠彦编大日本野史。按此书，私续大日本史后而纂也。】
秋九月，天皇即位紫宸殿。
冬十二月，大和盗发垂仁天皇陵，又窃布留祠宝剑。【宝剑小狐丸。】或观之关白政通。政通惊曰：“此非人间所有者，布留社宝刀也！”命检之，因事觉。至安政中，磔之奈良。【今日抄。】
嘉永元年（戊申）秋九月，关白政通辞太政大臣。【嘉永元年。弘化五年二月廿八日改元。‘宋书’乐志云：“思皇享多佑，嘉乐永无央。”】
冬十月，赠大纳言广忠，内大臣。家基，正一位太政大臣。将军家庆，为左大臣，进从一位。【宣下留、今日抄。】
十二月，北亚米利加（指美国）十五名，漂泊虾夷。幕府命荷兰送还。荷兰辞，以令亚米利加迎之。
二年（己酉）春三月，米舰来长崎，受漂人去。
家庆帅诸侯及麾下，猎于小金原。【今日抄。】
夏四月，英吉利（指英国）船来浦贺，上陆。奉行户田氏荣，奉教斥之。归途剽掠下田，测量山海。韭山代官江川太郎左卫门谕去之。【英吉利舰剽掠下田。】
五月，家庆令诸侯严海岸防御。【续太平年表。】
冬十月，藤堂高猷翻刻‘资治通鉴’。【本书序。】
是岁，西洋始传种痘方。【西洋始传种牛痘法。】
三年（庚戌）夏四月，诸国竹实，大如麦。民取食之。【今日抄。】
六月，荷兰上言：“印度人欲贸易日本，请之英国政府见许。米国亦欲来请互市。”【近代月表。荷兰上言各国形势。】
冬十一月，京畿西国饥。【一本续太平年表。】
四年（辛亥）春三月，赠和气清麻吕正一位，赐谥护王神。【今日抄。】
五年（壬子）春三月，周防孝女阿米，卒。年六十二。初米六岁丧母，家素贫，父托米于外舅，佣作自给。后罹疾，召还米佐生理，时年十二。米日为邻里舂，躯小力微，缚石于腰以舂。夜则纺绩达旦。仅得钱养父。父疾久不瘥，精神昏眊，屡欲投水。米防护不离侧。夏不幮，冬不炉，夜不解带。女红所得，躬不费一钱。父所嗜，必买而供之，务承欢心。父虽贫且病，亦怡怡如也。父死而后，终不嫁云。【阿米传、同碑铭。孝女阿米卒。】
夏五月，江户西城火。
鲁西亚船来下田。送归肥前漂民七人。【鲁西亚船来下田。】
家庆使勋亲四家戍房总，筑炮台于大森。【始筑炮台。】
秋八月，荷兰报长崎曰：“米人欲以明年来请贸易。即急之将有战。”【近代月表。】
是岁，土佐渔人万次至自米利坚，献‘世界计览’、‘万国舆地图’等。万次以天保末漂流，适米国，业捕鲸，居十三年而还，上陈其风俗事情。寻为幕府所登庸。【今日抄。】
六年（癸丑）春二月，豆相参远地大震。函根足柄诸山崩，小田原城坏。【续太平年表。】
家庆再筑西城，命前田齐泰、伊达庆邦、细川齐护、毛利庆亲、黑田齐溥、蜂须贺齐裕等，五十二侯助役。
夏四月，幕府罪加贺豪商钱屋五兵卫者，收其田八万五千馀石，海船三十五艘，其他财物称之。初五兵卫设肆于秋田、弘前，贸易外国，又涸官越沼辟田，沉毒沼中杀鱼，使沼上渔人失业。事觉，并其三子磔之。【今日抄。】
六月三日，北亚米利加（指美国）公使陂理（马修·佩里），帅兵舰四艘来浦贺。奉行户田平安神宫(5张)氏荣，驰属吏诘之。答曰：“奉使乞互市。现齎国书、方物，请谒贵国重臣献之。”氏荣飞书，报之江户。家庆大惊，急令庆亲、齐护、齐裕等戍武、相、房、总海岸。起德川齐昭，参与幕议，日夜会议城中。先是，荷兰报米国来航，家庆深秘不发。至是事出仓卒，众情汹汹。【近事纪略。】德川齐昭十议，以论不可和。不听。【水府老公密书。】既而建馆于久里滨，使户田氏荣、井户弘道，莅而受书。米使陂理从兵三百，鼓行而来，献书函及方物数十种，且曰：“请直达大君殿下。”仪毕而出。其书略云：“亚米利加大合众国大统领，姓斐谟（Fillmore)，名美辣达（Millard)。钦差大臣水师提督陂理（Perry)，呈书于日该国大君殿下（指德川将军），敬请结好、互市二事。我合众国产黄白金、水银、宝玉，许多贵国亦多产同之。乃相往来，必有大利。试市或五年或十年，而贵国不益，则宜罢之。我商舶至支那者，时遭飓而破。倘有乞贷，幸其给之，其直以银钱杂货充焉。”家庆得书议之，使氏荣答曰：“事体极大，非可辄变。宜以明年来长崎待报。”慰喻遣归。初米舰入内海也，发空炮测水底。港吏呵之。则曰：“他日进战耳。”于是使所司代胁坂安宅具状以奏。【米国往复书翰、陂理日本纪行。米使陂理来。】
长崎奉行大泽康哲、宗义和上书曰：“清国广西省朱天德，称明帝裔，煽动岳州、衡州，民皆蓄发归之，着明代衣冠，尊天德为王。京师发兵征讨不克。”【大泽上书。】
将军家庆，薨。年六十一。敕赠太政大臣，谥曰慎德院。寻葬于增上寺。权大纳言家定继嗣。家定，家庆第三子。【大成武舰、近代月表。将军家庆薨。】
秋七月，鲁西亚（指俄罗斯）水师提督布恬延帅兵舰四艘，树帜题于吕之也者，来长崎曰：“奉该国首宰呈贵邦执政书，愿谒上官献之。”奉行水野忠笃受之。书旨约三事：“一则修邻好，一则正彊场、一则开港互市。”乃致之江户。【鲁西亚使来。】
八月，德川庆恕上书曰：“宜命荷兰停杂货输入，代以大炮军舰。”家定从之，更命中岛三郎，造兵舰、铸巨炮，筑炮台于品川。释高岛四郎太夫罪。属江川太郎左卫门，授炮术于众。【嘉永日记、近世事情。造兵舰、筑炮台。】
九月，家定许诸侯作大舰，及齎火器入江户。【近代月表。许齎火器入江户。】
冬十月，家定遣大目付筒井政宪勘定奉行川路圣谟于长崎，赐答书于鲁曰：“我邦与贵国，原靡开衅之端。贵国以好意来，我邦何得不以好意相报邪。第边土之经界，贵国以为甚不明晰，则论饬边藩，细加查覈，而差大使，与贵国官人会同商议，以归划一。然边藩之查覈，必按图籍。确有凭据，慎重从事。是非今日所能辨也。若夫贸易往来之事，则祖宗有严禁，我邦业已固辞。但现今宇内之形势大变，贸易之风日长，不可取古例虑今事。须舆论一定，而后报之。”【鲁国往复书简。】
十一月，诏家定任征夷大将军，补内大臣。【宣下留、续太平年表。家定为将军。】
家定令勋亲四家及毛利庆亲、细川齐护、池田庆政、庆德戍相、房、武、总要冲之地。【浦贺警卫达】
岛津齐彬上书幕府曰：“米舰四艘来琉球那霸港，图写山岳，测量海洋。积载英船所漕石炭，前后还去。”
德川齐昭献巨熕七十四门于江户。【今日抄。】
家定又铸一朱银。【达书留。】
安政元年（甲寅）春正月十三日，陂理率兵舰七艘逼近海，申前请。幕府急遣林韑等于浦贺，应接之。而命列藩，益护卫京师、江户，及诸道要害。韑等引见陂理。会陂理疾不能出。因召副使阿单须曰：“外舶阑入内海，国法所固禁。宜速回船于浦贺。”阿单须曰：“万里来行，旷送时日，非所耐也。苟获报命，即挂帆去耳。犹不得命，则请直赴江户取决。否则泊品川，以待处分。”又呈书深之。韑等知其不可谕，以横滨为接使之地，更使林韑及井伊学弘、伊泽政义等接见陂理。陂理曰：“贵国与弊邦，亲信日厚，诚两国民生之福也。顾条约不定，则争端不息；法度不立，泽民心易惑。请今后泊船乞肉菜者，苟纳其直，则给之。如薪水亦准之。士卒上陆散步，以资摄生，亦允之。测量内海、上岸立标，亦勿之禁。漂民告哀者，亦幸抚恤赡给焉。”语毕而出。【近事纪略。】细川齐护、立花鉴宽，并请以手兵击米舰。幕府皆不听。【今日抄。安政元年。嘉永七年十月廿七日改元。‘群书治要’云：“庶民安政，然后君子安位矣。”陂理复来乞互市。按，陂理，今多作培里。】
三月三日，命林韑、井护学弘、伊泽政义等，与陂理结条约十二条，许其泊下田、箱馆，寻许泊长崎。政宪、圣谟至自长崎，闻许陂理以三港也，以为与前议相反，上书争之。不省。寻撤武、箱、房、总等戍。戍兵凡三万六千馀人。【今日抄。始开三港。】
执吉田矩方、佐久间启等下狱。矩方，长门人，慷慨有气节，夙忧皇运衰替，欲挽回大势，就启学西洋兵法。启，松代藩士也。志合议协，益筹策边事。既而米鲁事起，矩方慨然以为：“方今急务，在游海外、知彼情。”遂决航海之志。会鲁舰来长崎，因欲赴计事，告别启。启察其意，赋诗送之。到则舰已去矣，慊然还江户，更谋之启。时米舰在下田，矩方往视之。建言幕府，上急务条议，必胜策。不果用。乃携门人涩木松太郎，再赴下田，密就米使，乞与俱航海外。弗肯。送致之港吏。吏按验得实，深嘉其志，而以犯国禁，并执罪之。既而各锢于其藩。【松阴略记、幽囚录、近事纪略。囚吉田矩方、佐久间启下狱。】
夏四月，大内灾。天皇奉神器徙桂殿，以为行宫。敕家定造大内。【今日抄。大内灾。】
六月，近畿诸国，地大震。
锅岛齐正筑炮台于长崎近海，至是竣工。家定赐刀赏之。【近世事情。】
秋七月，荷兰人上书幕府曰：“闻贵国近，待米鲁二国，较过弊邦。弊邦辱贵国眷遇，数百年于此，固非二国一朝之比。而贵国炎凉如此，未解也。然弊邦非敢望过厚，苟以待二国者，待之足矣。夫鲁国之陆梁，亦贵国之患也。方今其与欧洲构兵，佛兰西、英吉利，皆援土耳其伐之。英国献属予以东征水师，不日与诸将发舰。顾英国亦倾心贵国，行且通市。贵国苟谅其情，则英兵东向之舰，下锚贵国诸港，乞薪水、要粮食，恐弗得拒焉。敢布腹心。”【咬榴吧书翰。荷兰上书请泊三港许之。】
闰七月，英国水师提督约蔑私仑几（James Stirling)，来长崎，上书曰：“昨年鲁国遣使大国，约通信贸易。吾王闻之曰：‘大国洵君子人，而鲁国所谓虎狼之秦也。’顷者鲁挟妖教，凌暴土耳其。土国孱弱不能支捂，告急于我。吾王发甲碎其艨艟数十，杀其将数千，将乘其惊魂未定歼之，以作京观于东洋，无关大国，绝非虚言。若以其尝有和亲之约，不忍傍观，有一弹以为其后继，则泄怒于大国，改其所指。夫鲁流涎于差我廉者于兹有年，窃为大国寒心，大国其熟虑。通款于大国，不顾体面，而竭区区之意者，欲使大国先得一着于局面也。今英国与大国，得立盟节义，为东西呼应之势。则鲁国形露势阻，而不得逞其凶虐，以足上报天恩而下安人心。大国亦可啸咏于高砂浦舟，而乐太平于万世矣。”【英国书翰。英吉利上书乞通市许之。】
八月，水野忠笃奉敕达兰、英二使曰：“曩日鲁国通使于我，有所请求。虽未辄许，亦不可遽示绝。今卿等伐鲁国，搂我邦以充军资，我岂得听从之。虽然，平心依泊，寻常须需，一如米鲁所乞，则何必许于彼，而拒于此。卿等其思之。”二使乃奉命。于是长崎之外，许开函馆、下田。【近事纪略。】
九月，鲁舰（指俄罗斯）四艘阑入摄海。大阪城代土屋寅直，大惊，遣哨船诘之。鲁人托书而去。寻来下田，申请通信互市。【鲁舰入摄海。】
十一月，诸国地大震，富士山崩。
家定命井伊直弼卫京师，蜂须贺齐裕戍大森羽田。【今日抄。】
十二月廿一日，命筒井政宪、川路圣谟，与鲁西亚（指俄罗斯）结条约九条，许其泊三港。【条约类纂。鲁西亚乞通市许之。】
廿三日，诏家定曰：“夫外寇事情，固所深恼宸襟也，况于缁素所可同忧。顷年墨夷再来，入相模海。今秋鲁夷渡来畿内近海。国家急务，只在海防。因欲以诸国寺院之梵钟，铸造大炮、小铳，置海国枢要之地，备不虞。速令诸国寺院，各知时势。本寺之外，除古来名器，及报时之钟，其他悉可铸换大炮，为皇国拥护之器。及边海旡事之时，复又宜销兵器以为鲸钟。不可有异议者。诸国宜承知，依宣行之，符到奉行。”【太政官符。】寻家定颁布之于海内。德川氏执政以来，以太政官宣命，颁布天下，是为始。【续太平年表。诏收诸国寺院梵钟铸造炮铳。】
二年（乙卯）春正月，建讲武场。
三月，米舰来下田，乞测量近海。不听。
家定命松前崇广，上其虾夷。因赐陆奥、伊达郡四万石偿之。
夏四月，令伊达庆邦、佐竹义睦、津轻顺承，发兵戍虾夷及箱馆。
五月，敕改造神嘉殿。樱町帝以来，每新尝祭，行仪于假殿。至是，以其狭隘改造焉。
秋七月，荷兰致滊船。【今日抄。荷兰致蒸汽船。】
八月，岛津齐彬模造洋舰，献之幕府。家定赐刀赏之。【近世事情。岛津齐彬献昌平丸。】
九月，大内成。
冬十月，江户地大震，死者十万人。是夜，藤田彪，卒。年五十。水户人，从藩主在江户邸。地震，彪与母出。母欲再入家镇火，彪驰止之，屋倒压死。彪犹抱母，母赖得免。彪学通古今，颇达事体。当藩主齐昭之除弊政、调武备，与有力焉。齐昭深悼昔，自题其碑曰表忠。【东湖碑铭。藤田东湖卒。按，东湖尝着‘和文天祥正气歌’，文曰：“天地正大气，粹然钟神州。秀为不二岳，巍巍耸千秋。注为大瀛水，洋洋环八洲。发为万朵樱，众芳难与俦。凝为百炼铁，锐利可割鍪。荩臣皆熊罴，武夫尽好仇。神州孰君临，万古仰天皇。皇风洽六合，明德侔大阳。不世无污隆，正气时放光。乃参大连议，侃侃排瞿昙。乃助明主断，焰焰焚伽蓝。中郎尝用之，宗社磐石安。清丸尝用之，妖僧肝胆寒。忽挥龙口剑，虏使头足分。忽起西海飓，怒涛歼胡氛。志贺月明夜，阳为凤辇巡。芳野战酣日，又代帝子屯。或投鎌仓窟，忧愤正愪愪。或伴樱井驿，遗训何殷勤。或守伏见城，一身当万军。或殉天目山，幽囚不忘君。承平二百岁，斯气常获伸。然当其郁屈，生四十七人。乃知人虽亡，英灵未尝泯。长在天地间，凛然叙彝伦。孰能扶持之，卓立东海滨。忠诚尊皇室，孝敬事天神。修文兼奋武，誓欲清胡尘。一朝天步艰，邦君身先沦。顽钝不知机，罪戾及孤臣。孤臣困葛藟，君冤向谁陈。孤子远坟墓，何以报先亲。荏苒二周星，独有斯气随。嗟予虽万死，岂忍与汝离。屈伸付天地，生死又何疑。生当雪君冤，复见张四维。死为忠义鬼，极天护皇基。”】
十一月，帝徙御新宫。
十二月廿三日，与荷兰结条约二十七条。【条约类纂。荷兰条约成。】
三年（丙辰）春二月，幕府始置藩书调所，以箕作玩甫。杉田成卿等为教官。【某氏日记。设藩书调所。安政二年，移天文台翻译局于九段阪下，至是改称。】
夏六月，政通辞关白。【宣下留。】
秋七月，米国（指美国）总领事巴尔理士（Townsend Harris)来下田，乞直呈国书于将军。奉行井上清直等，百方中沮，竟不能告之江户。幕府议米使谒见，不决。【今日抄。】
八月，左大臣尚忠为关白。【宣下留。】
江户大风，屋瓦皆飞，多死伤者。【元治梦物语。】
家定令松平定安、松平赖胤，筑炮台于大阪。
四年（丁巳）春二月，清人江星育等，上书长崎，报朱贼状曰：“红巾贼粗平。而南京贼，死守不降。”【今日抄。清人报朱贼状。】
夏五月，家定铸钱。文曰：“箱馆通宝。”
定米利坚合众国通商条约九条。【条约类纂。定合众国通商条约。】
秋七月，幕府将许米使谒见。德川齐昭与其子庆笃上疏谏违敕。不听。齐昭称疾辞参政，赠书前关白政通，请止见之。先是，宽文年间，以高松、彦根二藩为溜间诘，监老中。寻加会津，为三藩。后又增松山、桑名、忍、姬路，为七藩。及米使谒见之议起，连署上书，大论其不可。亦不听。【今日抄。】
八月廿九日，定荷兰追加条约四十条。
九月七日，追加鲁西亚（指俄罗斯）条约二十八条。【条约类纂。追加荷兰、鲁西亚条约。】
锅岛齐正上疏：“请讨米夷，以雪癸丑已来辱。”
冬十月，巴尔理士始入江户，馆于蕃书调所。寻诣堀田正笃邸，面陈使事。呈国书副本。【巴尔理士始入江户。】
二十一日，遂行聘仪。下田奉行井上清直导米使抵牙门，下驾而入，有司迎延之大广间。于是，将军家定，乌帽直衣，出坐上牀。正笃等皆侍焉。巴尔理士拜跪上谒，敬呈国书，并叙主命曰：“开港通商，以永全交谊。”家定慰喻之，正笃进授书函，米使乃退。【米使始谒大将军。】
是日，勋旧诸侯，及诸有司等，整仪登城，而诸大藩皆不与焉。【近事纪略。】
十一月，水户藩士堀克之助等，谋要击米使。夜，将入其馆，为官吏所补。【今日抄。水户人袭外国公使馆。】
十二月二日，正笃奉教旨，新开港市。巴尔理士议请数项：“曰，全权公使常驻府下，以便事务。曰，下田港属不便，换以他港。曰，埠头已定，则就建商馆，并造寺院。曰，输商税。曰，近鸦片。曰，两国人民因便贸易，官吏无复检之。曰，归约已定，则必得政府印信，以为照准。”正笃以奏请众议为辞，不即议决。巴尔理士，不得已且还下田，以待议定。
家定使林韑等入京，上米国书，且乞敕允。先是，每奏外事，概奉文书，未尝驰一介，川路圣谟等颇为言。至是始上使，朝议辍而不报。【近事纪略、近世事情。】
五年（戊午）春正月，诏公卿三十五名，议米国事，各上封事云。敕诸侯建言。
幕府恐米使之复迫，命堀田正笃西上，请许其所乞。川路圣谟等副之。【今日抄。老中堀田正笃、勘定奉行川路圣谟。】
二月，堀田正笃入京。奏曰：“频年米使连至，切乞通市。自馀诸国，亦将踵来。而我独执旧规，绝而不通。恐自取祸。因欲大开诸港，泛通海外。以一变国法，中兴盛业。特患天下人心，未信其然。非仰天裁，不足以服之。敢取进止，愿速允之。”传奏菅原聪长、藤原光成，申问奏止。正笃遂条对之。聪长等报奏之。朝议已征列蕃众议为言。聪长等以关白尚忠命，传旨正笃曰：“奏事极大，上惧祖宗神明，下虑亿兆人心。非可辄决。宜采天下诸侯公议具奏之。”正笃大惊，请少更文。议久我建通曰：“否。此书虽殿下之命，即上之旨也。宜速达之江户矣。”正笃不得已，报之江户。老中连署答之云：“米使若迫，将如之何？”正笃大窘。【正笃入朝奏外事。】
蜂须贺齐裕，密上书阙下，申奏外国形势，请：“进兵守阙，以报皇恩。”又呈书大合政通，言：“天下安危，在此一决。切望殿下慎重从事。”【蜂须贺齐裕上书。】
三月，敕裁略定又变。先是，陪卫都筑峰重谓正笃曰：“彦根藩士长野主膳与关白殿下臣岛田正辰者善，因之游说殿下，必得敕允。”正笃从之，多方夤缘，说谕尚忠。尚忠与聪长谋，下敕书文案。廷议：“文有凡所奏陈，举倚任关东之言。”公卿皆变色。时聪长阴主此议，德大寺实坚援之。中山忠能首论其不可。议奏万里小路正房亦曰：“臣固不可开市。虽以之夺邑，不能同意焉。”即顾谘左右，诸侯皆从之。忠能等八十馀人，因传奏光成上疏，请改敕文。天皇嘉其忠直，敕改报案。【近事纪略、元治梦物语。中山忠能唱义改敕文。】
二十日，关白尚忠召正笃传旨曰：“米夷要请，事体极艰。人心之向背，国家之安危，在此一举。主上深思。宸忧日切，往岁下田之举，已不副圣意，况复开诸港，结信各夷，恐贻患后世，诚不易轻决。宜议三家及诸侯，以奏处置之宜。”正笃奉敕书退，使人致之江户。都筑峰重以奏请，不允，自杀谢正笃云。
夏四月，正笃入朝告归，敕增神宫及京师护卫。【敕增加神宫及京师守卫。】
正笃还江户，召巴尔理士于私邸，颇分疏内情，拟延约期。因赐老中连署书证之。巴尔理士不喜曰：“二国已刻期，而以人心不安塞责。万国之所不有，史志之所不载，甚无谓也！”请自诣京师取决。正笃苦谕而止。【元治梦物语。】
井伊直弼为大老。【今日抄。】
六月十九日，幕府与米国结约。先是，米舰二艘来下田，寻鲁舰一艘又来。皆报曰：“英佛诸舰踵至。”幕府遣井上清直、堀利熙等，检之。巴尔理士说之曰：“英佛既克支那，乘势来迫。不复米人恭顺之比，贵国欲如之何。虽然逮今速定调约给印信，业已微我同盟。则我能谕二国，图以无患。否则祸且不测。”清直等即结条约十四条，更定贸易章程七则，号曰假条约，以与焉。【条约类纂、近事纪略。定亚米利加假条约、贸易章程。至万延元年，于华盛顿交换本书。】
二十五日，将军家定迎纪伊宰相庆福为世子。时年十三，更名家茂。先是，德川庆恕、松平庆永等议曰：“将军无子，而嗣军未定。方今国家多难，非长而贤者，不能以副其职。”因以一桥刑部卿年已长，且有声望，欲立为嗣。刑部卿即前中纳言齐昭第七子也。井伊直弼等，深忌齐昭，欲立庆福。议未决。家定患之，请叡旨。有旨曰：“宜立贤而长者。”直弼等秘之。偶与米使假条约，齐昭等以为：“违敕罪大，不可不争。”即与庆恕、庆永，请入见将军议之。家定称疾不见。直弼等大惧，竟违所请之叡旨，决议立庆福。庆福，故将军家齐第六子齐顺子也。【今日抄、近代月表。】
京师大水。
家定令藤堂高猷、池田庆政、毛利庆亲、立花鉴宽等，卫京师、大阪、兵库界。【今日抄。命诸藩守京师、大阪界兵库。】
秋七月，将军家定，薨。先是，家定奏权许互市事。天皇大惊，遣使奉币神宫及加茂、石清水，祈国家静谧。敕征三家若大老。会家定有病遽薨。直弼等畏庆恕、齐昭等之参朝议，即摈黜齐昭、庆恕、庆永等，使茂德代庆恕，茂昭代庆永。茂德，庆恕之弟。茂昭，庆永之支族也。既而奏曰：“庆恕、齐昭，皆有罪禁锢。其嗣皆幼弱，未足赞朝议。”而直弼决裁外务，事迹甚急，亦难举寸步。因令间部诠胜西上，至则赐谘问焉。【今代月表、近事纪略。将军定家薨。】
十日，改修荷兰、鲁西亚旧约，钤印之。更定贸易章程。寻英吉利船三艘来品川，结条约二十四条，定贸易章程七则。【条约类纂。英吉利条约成。】
僧月性，殁。字知圆，号清狂。周防人，慷慨有气结，好论时事。其说法也，以充扩国恩，排击匪教为主。为之感激兴起者不少。其死，国人大悼惜焉。【怀古集、清狂传。】
八月，葬将军家定于增上寺。赐谥曰温宫院，赠太政大臣正一位。【元治梦物语。】
天皇赐内旨于德川齐昭，盖声幕吏违敕之罪也。因命三加三御等：“协心戮力，翼载天朝，扶持幕府，以御外侮。”先是，幕嗣之未定也，中外系望刑部卿，水户藩臣安岛带刀，与其京师邸监鹈饲吉左卫门父子，及桥本佐内等谋，欲藉朝命以就事。乃密谋之鹰司家臣小林良典、近卫家婢村冈等，相结周旋京师。既而幕嗣定，事不果成。更相议，密有所奏请。于是敕书下。日下部伊三次、鹈饲幸及，奉以东下，致之水户。【赐敕始末、近事纪略。天皇次内旨于齐昭。】
彗星见西北。天下暴痢，潮泻夕死，诸药无验。彗星灭，而痢亦息。
幕府以田安庆赖，为后见职。
九月三日，权许佛兰西互市约二十二条，定贸易章程七则。至是五国条约皆成。【条约全书。佛兰西条约。】
冬十月，老中间部诠胜上京，馆妙光寺。先是，朝绅家士，及处士等，往往臧否幕政，归罪井伊直弼。党援稍众，物议大涌。直弼遣家臣长野主膳于京师，谍之，备悉情实。又嘱诠胜图之。于是，诠胜称疾不朝，分吏四方，补小林良典、赖醇等数十人，槛送江户。江户亦捕其党与饭泉喜内等数十人，并皆下狱。鞠讯得情，颇有踪迹，乃逼大合鹰司政通、前内大臣三条实万，削发屏居。【戊午之难。】
二十五日，宰相家茂，为内大臣，任征夷大将军，叙正二位。【今日抄。家茂为将军。】
间部诠胜奏曰：“主上欲拒绝夷狄，幕府固奉戴之，诸吏易所愿，然非公武一致，上下同心，则不能奏效也。伏望且缓期日。”
十一月，清水寺僧月照投海死。月照尝与萨人西乡隆盛谋，为其周旋。及直弼逮捕志士，藩议两分。或谋陷隆盛。隆盛与月照逃日向。逮捕又迫，二人以为：“事已至是，有踏海而死耳。”乃乘夜与俱投海。会月明，有渔人济之。二人已暝。舟子看护垦至，月照终死，隆盛苏。【或曰，隆盛能游泳，欺月照，与俱投水以死之灭口。】藩人更窜之大岛。先是，隆盛以事再流大岛，因变姓名，称大岛三右卫门。后赦而还，寻参藩政。
十二月，家茂幽入道尊融亲王，命伊达宗城退隐。【青莲院宫尊融。】
泉涌寺灵明殿灾。【近世史略。】
六年（己未）春正月，幕府令徙商户于神奈川，大开互市场，许内外人民因便贸易。初内国之船舰，唯系官者，揭日章旗，以为之别识。至是，令私船皆树其旗，而无混于外船焉。【今日抄。开横滨互市场。定国徽树海泊。】
二月，山内丰信退隐，称容堂。【近世事情。】
三月，左大臣近卫忠熙、右大臣鹰司辅熙，并辞官削发。
夏五月，帝赐尚忠、政通、忠熙、辅熙、实万等黄金若干，以慰尽力外事之劳。
家茂令禁洋服。
六月，禁碧鬻官衔图籍及兵器于外舶。
秋七月，神奈川大风海溢，人溺舶毁。【今日抄。】
八月，家帽奏增尚忠职俸五百苞，采邑一千石。【幕府增关白职俸。】
幕府断德川齐昭等狱。谴齐昭前日愬外是于京师，谋幕嗣于公卿，密请敕旨。使微者奉之罪，就国禁锢终身，诮其子庆笃，已不能匡救父过，镇抚藩臣，禁其参幕。寻释之，让庆喜使其退老屏居，幽屏山内丰信、太田道醇。【或曰，丰信幽屏，在是春。备后守太田资始退职，号道醇、醇宇、士春，通称三树。】命安岛带刀自刃。枭鹈饲幸吉斩鹈饲吉左卫门、茅根伊与助、饭泉喜内、桥本左内。及赖淳放窜鲇泽伊太夫、小林良典、饭田左马等十馀人。梅田义质、日下部伊三次，已死于狱。胜野丰作，脱走晦迹。因流三次丰作之子，义质若挟人，下帷京师。【义质，通称源二郎，号云滨。丰作，名正道，水户人。子森之助，名正伦。】鲁舰入摄海也，大和处士，相谋击之，推义质为谋主。以鲁舰去，不果。既而党锢事起，槛至江户。醇作诗哭之，醇亦被拘。醇，安艺人，赖襄第三子也。初幕吏按醇狱不抵死，而醇慷慨激烈，对吏不屈，大詈时弊，遂被斩。年三十五。左内，越前人，尝受藩主密旨，周旋阙下，尽力国事。及捕，吏案问密旨系何事。左内抗言曰：“既言密，所以不可明言。”其在狱中，慨然有感，手注资治通鉴，至汉纪而就刑。先是，清水寺僧信海，奉敕修大元师法。幕府以为诅咒关东，下狱而死。信海，月照弟也。【今日抄、近事纪略。己未之难。】
九月，家茂分与虾夷于伊达庆邦、保科容保、南部利刚、佐竹义就、津轻承烈、酒井忠宽垦辟。【今日抄。】
冬十月，幕府断吉田矩方狱，处斩。初矩方获罪于幕府，禁锢本藩，而志不少挠，忧国益切。日以尊攘期望幕府。而幕吏慑懦，益主和议。或劝矩方：“举事讨幕。”矩方谕其背大义，不听。寻被释，屏居于家。时井伊直弼专用事，疏斥三家，把弄国宪。五国之约，不经奏而许之。天皇宸怒，志士痛愤。矩方知幕府之不可复谏，乃以所著‘时事论’，呈廷臣大原宰相。宰相笃奖谕之。矩方益激励，会老中间部诠胜西上，收居党人。矩方闻之，奋然决死，欲狙击诠胜，遗书父兄，脱家而去。事竟不果。本藩惮物议，复系之狱。既而幕府命槛送之江户，幕吏诘以投匿名书于禁中。及与梅田义质谋事，矩方素与义质不相容，投书之举，亦始无其事。因明辨其诬，更告以呈书廷臣及图老中故。幕府所疑，非矩方所为。而矩方所计，则出幕府意外。幕吏始大惊，遂处之刑。时年三十。后长藩人唱勤王者，多其所薰陶涵育云。【松阴略记、评定所断案。吉田松阴狱死。安政大狱。】
万延元年（庚申）春正月，遣外国奉行村垣范正、新见正兴等，于米国。遣公使外国，是为始。【今日抄。始遣使外国。万延元年。安正七年闰三月一日改元。‘后汉书’马融传云：“丰千亿之子孙，历万载而永延。”】
三月三日，水户藩士佐野光明、萨摩藩士有村兼清等，击大老井伊直弼于樱田，杀之。是日，大风雪。直弼乘箯舆，从者七十，穿赤袯襫，倾盖喝道而行。忽有数人，自路傍出，雨衣奴装，自呼诉人，近舆侧。从者叱避之，随叱随近。逡巡之间，又有数人，袭击前驱。从者皆赴之。诉人乘间，斫舆丁。舆丁舍舆走。从者视变，返救。前后集斗，互有死伤。一人跳出，横刺箯舆，曳出直弼，馘之，贯刀上，大呼曰：“有村兼清获井伊公矣！”数人吟哦去。至日比谷门，番吏惧而不讥，众辄过之。时兼清创剧，不能行，自屠而死。自馀或死去。大关和七郎等四人，赴熊本藩邸。光明等四人，诣老中胁坂氏邸。并自请罪。上封事略曰：“井伊中将挟幼主，抱私意，黜陟有司。罪一也。【五非之一。】苞苴私谒，无所不至。罪二也。【五非之二。】斥柳营羽翼之良将。罪三也。【五非之三。】嗾闲部阁老，诖误九条殿下，幽庙堂辅弼之名卿。罪四也。【五非之四。】惧祥夷之虚喝，不得敕允而擅结条约。罪五也。【五非之五。】凡斯五罪，神人所共不容。故臣等代天诛之。区区之志，窃期万分之报，固非敢犯大府也。伏望当路有司，一洗旧污，大布新政。上奉圣王之敕，下副苍生之望。维持世道，制御外侮，以措天下于富岳之安焉。臣等死不悔，谨俟疏入。”大议处分：“搜索党与，后皆处之斩。”【莲田遗书、近世纪略。樱田门外之变。】
先是，家茂令郡山、淀、篠山、膳所、柏原诸藩，戍洛外要冲地。至是皆备。
夏四月，家帽改铸小钣四铢二铢，比旧皆小也。【纪闻。】
六月十七日许，葡萄牙人通商。定条约二十四条，贸易章程九则。【条约类纂。许葡萄牙通商。】
秋七月，英人上富岳，量验高度。
八月，德川齐昭，薨。年六十一。私谥曰，烈公。公为人英明，天保末，托田猎治军，废佛刹，兴学校，多毁梵钟以铸烦，坐之屏居。及米舰来，幕府召参大议，与老中不合，再坐事，齎志而薨。识者深惜其志业之不毕焉。【回天诗史。德川齐昭薨，谥烈公。公字子信，号景山。】
家茂使仕女胜定院桥本氏来，奏请尚皇妹和宫。先是，和宫约适有栖川宫，故不听。桥本氏固请不止。【今日抄。幕府奏请尚皇妹。】
冬十一月，箱馆奉行堀利熙谏老中安藤信正。不听，反怒骂之。利熙还家，自裁。遗书信正，指斥其五罪。其一曰：“闻专论废帝之事，使国学者探索旧典，私议其事。仆血泪如雨，铁肠如裂，谁不痛哭仆地。实天下逆贼，天诛固不容也。可鉴彦根阁老矣。”一时流传，读者莫不流涕。【怀古集。】
天皇依吉子内亲王东降例，许尚和宫。家帽所使司代酒井忠义纳币分赠金一万五千两于亲王大臣。【今日抄。】
十二月十四日，家茂命村垣范政等，结孛漏生条约二十三条，定贸易章程九则。【条约类纂。】
文久元年（辛酉）春正月，幕府始铸大钱。文曰：“宽永通宝。”背作波纹，以一当四。【万延二年二月廿八日改元。】
二月，天皇发内帑，赈山城穷民。欲以自迩及远，普遍海内。敕家帽赞成之。【今日抄。发内帑赈穷民。】
水户亡命，屯集各处，传檄四方曰：“奉老公遗志，荡尽丑夷。”诸藩亡命闻之，竞集凡二千人，将袭横滨，所在骚扰。至是，家茂命藩主庆笃逮捕之。分遣诸侯，扼其冲路，益严蕃馆警卫。【水户亡命唱攘夷。】
鲁（指俄罗斯）舰来对马，劫夺民物，捕杀吏人。宗义和尽心温谕之，而肆横益甚。至是，一藩大愤，欲悉刀歼之，飞书报江户。家茂遣吏按问之。既而去。【鲁人寇对马。】
夏五月，水户人有贺重信、冈见富次郎等十馀人，袭英人于东禅寺。伤其二人。卫吏御之，颇有死伤。重信等二人死之，馀皆逃散。于是，命庆笃急捕党与。其徒多脱走奥羽。英国公使大怒曰：“日本亡状如此，不可复以理说！”即与佛兰二公使退横滨，将率兵遍江户。老中信正等，百方谕解，事才得释。尔后英人置兵横滨，以自扞焉。【近事纪略。水户人袭英馆。】参见东禅寺事件。
秋七月，英人乞测量内海。听之。
冬十一月，内亲王和宫东下，典侍观行院等从之。观行院，桥本实久之女。【今日抄。和宫东嫁至江户。】
茶秃长泽苍翠，上疏幕府，陈便宜八条：“曰，复上洛礼；曰，明春或有天下亡命辐凑京师，及今阴备之。曰，黜陟吏胥，皆用正议人。使一条刑部卿辅佐幕府。越前前中将为大老。其馀皆剀切时弊。”【长泽苍翠上书。长泽苍翠上陈便宜八条。】
二年（壬戌）春正月朔，春日神镜自毁。【今日抄。春日神镜自毁。】
大桥顺藏等，将奉轮王寺宫，据日光举兵。事露下狱。寻卒，年四十八。所著有‘辟邪小言。’一时流传四方。
十五日，甲田通植、河本壹等数人，要击老中安藤信正于阪下门外，刺舆伤脊。从者山田彦八等拒斗。信正走入郭门。彦八等皆被创，遂殪。通植等六人，拥信正而还。六人各怀一封书，题曰斩奸趣意，略曰：“信正强请皇妹，配之将军。欲藉以要通市敕允。不听，则逼以让物。命国学者，检废帝之例，使幕府奕叶恭顺之旨，一日委之地。朝幕之罪人，臣等不忍见。因今捐微躬，斩戮奸贼。”幕府大索遗党，下野人儿岛墙介等，连坐囚死于狱。【今日抄、元治梦物语。阪下之变。】
二月，毛利庆亲建议幕府曰：“条约之成，开锁和战，群议纷兴，党同伐异。天下汹汹，有瓦野之势。然是尚枝叶耳。方今急务，在崇奉天朝，以明君臣大义；协和公武，以一天下人心。广究诸蛮情形，以确立国本也。国本既立，内政尽举，然后覃及外事。可以战则战，可以和则和。开锁通绝，量时度势，从宜处之。则本末内外，无往而不可者。今日之计，盖不过如此。愿熟议之。”幕府不报。于是，庆亲自入城中，见老中久世广周等，面折时弊，曰：“和宫之降嫁也，将军当入朝，而食言，天皇宸怒。自锅岛氏老，大藩失望，各务富强，为自守之计。国事已至此，可无大处分乎。”广周等愕曰：“然则如之何？”庆亲曰：“有以越前中将为大老，登庸川路左卫门尉等以改弊政耳。”广周等勉强从之。庆亲荐其臣永井雅乐，使询议京师事情。已而广周召雅乐谋事。雅乐素忌锁攘，故其议合幕旨。因授密旨入京。【毛利庆亲建议。庆亲说老中。】
三月，雅乐入京师，呈书议奏，备陈持议，并申藩主之志。时攘夷之说，朝野喧然。有图雅乐者，遂不得其意而复东。明年，以事获藩谴，竟自裁于国。【近事纪略。永井雅乐上奏。】
夏四月，诏岛津久光、毛利定广，身驻阙下，镇抚浪士。时慷慨勤王士，脱籍自称浪士，盖放浪江湖人之谓也。先是，筑前人平野国臣，在摄、播间，以尊攘说鼓舞志士。其徒大约二百人相议曰：“吾侪为乌合众，无所统一。冀倚一大藩以就事。”日议所属。会久光过姬路，相率赴之。要请曰：“近者幕府凌蔑朝廷，结纳丑虏，暴慢云极矣。臣等愤激不自禁，欲戴公以解朝绅忧厄，据大阪彦根及二条城，号令各藩，遂奉鸾舆于函岭，问幕府之罪。以速攘洋夷，愿阁下悯臣等微衷许之。”久光意患其暴发，曲意抚之，入京师奏之。萨之亡命在大阪者，愤久光姑息，欲逼举事，相率抵伏见。久光遣人慰谕之。不听，抗论数次，遂奋斗，互有死伤。【近事史略、近事纪略。诏毛利、岛津二家护卫阙下。】京师所司代酒井忠义闻变，仓皇入二条城。自是所司代威权顿地地。【元治梦物语。所司代威权顿地地。】
永井雅乐之建言朝廷也，天皇深嘉庆亲之忠，敕召之阙下。庆亲奉命未往，再建议幕府，请将军速入朝，大会列藩，以议定国是。时世子定广将就国，途过京师，因并有此命。【近事纪略。】久光，岛津茂久支族也。【大成武鉴。】
筑前国主黑田齐溥朝江户。途至播摩，称病归国。【近代月表。】
诏入道政通、辅熙、忠熙等朝参。入道亲王尊融复为清莲院宫。【今日抄。】
家茂释庆恕、庆喜、庆永，及山内丰信、伊达宗城等谴垒。
五月，家茂命松平庆永，干预政事。班告政事复宽永以前旨。
伊藤军兵卫袭东禅寺，杀英人二名自杀。【近代月表。】
六月七日，敕使左卫门督大原重德到江户。岛津久光率士卒六百人，陪从重德入城宣敕。略曰：“卿家茂宜率诸侯入朝，议决内外事宜。宜依丰臣太合之故典，选五大藩，为五大老，以咨询国政。宜以一桥庆喜为夹辅，松平庆永为执政，故戮力协心，以指挥中外。朕之所虑，在斯三事。审议决之。”家茂谨奉旨。【近事纪略。敕使到江户。】
毛利庆亲，奉敕自江户入京师。【近代月表。毛利庆亲奉敕入京。】
秋七月，家茂大行黜陟。起庆喜为后见，庆永为政事总裁。庆永大布新政，阔诸侯会同之期，许其妻孥就国。初庆长年间，诸侯妻子，尽至江户，令其会同者，留期年而去，着为永制。江户殷富，皆是赖焉。至是，景况顿变。【近世史略。】
毛利庆亲父子，建议学习院，论协和朝廷、幕府。【近代月表。】
浪士斩九条家臣岛田正辰，枭首于四条碛，榜其罪状曰：“正辰与逆贼长野主膳，同图不轨。因天诛之。”【元治梦物语。处士刺岛田左兵卫尉正辰。】
罢关白尚忠，以左大臣近卫忠熙为关白。寻放久我建通、千种有文、岩仓具视、富小路敬直于洛外，皆剃发。【近代月表、云上明览。】
八月，山内丰范入京，诏与庆亲、久光同镇抚阙下。又数赐内敕。时人语列藩有威望者，必曰萨长士。【萨长士有威望。】
毛利定广奉敕东下，传旨曰：“戊午以来被谴累者，宜速释之。其死非命者，宜招其魂礼葬之，令子孙祭焉。赠故中纳言齐昭大纳言。其传之庆笃，继先人志。”
敕使大原重德西归。岛津久光先发至生麦，英人四名驰马冲其前驱。从士怒，斩之，杀其一人，馀皆逃去。【元治梦物语、近代月表。】
闰八月，家茂置京师守护职，以保科容保冲之。命井伊直宪，处其臣长野主膳严刑。释戊午以来罹国难者，削死者罪名，许建墓碑。寻数故井伊直弼罪，削其封十万石，及安藤信正二万石，久世广周一万石。其馀各有差。【近事纪略。置京都守护职。】
岛津久光归国。
冬十月，后醍醐天皇庙，振动破裂。【近代月表。】
敕使中纳言三条实每、少将姊小路公知，齎诏东下。山内丰范陪从。实美宣敕曰：“攘夷宸旨，终始不渝。宜速决策奏其期，且征募兵食于诸藩，号为亲兵，以守御京畿。”家茂谨领宸旨。【今日抄、近世史略。敕使又东下。】
中川久昭，过伏见东下。青莲院宫尊遣人诘之曰：“何先关东而后京师乎。”久昭不能答，即入京师。是时，在京诸侯八十馀藩。宽永以降，未曾有云。【近世史略。八十馀藩入京。】
十二月，中纳言实美、少将公知归，毛利定广陪卫之。
德川庆笃奉教，施行戊午敕。
造英馆于殿山。英人未移居，有人火之。又斩塙二郎，榜其罪曰：“二郎受安藤信正密嘱，检废帝例。因加天诛。”【近代月表。】
是岁，家茂嘱荷兰，制造军舰，遣槚本武扬、赤松则良、内田正雄等，学海军术。又募庶民编步兵，分士卒，作炮骑二队，以号三兵卫。【近世史略。】
三年（癸亥）春正月，家茂以锅岛齐正，为文武顾问。一桥庆喜入京，馆东本院寺。水户藩武田正生从之。松平庆永亦赴京师。诸浪士逼以攘夷之期。庆喜曰：“俟将军入朝决之。”浪士等愤其因循，杀千种家臣贺川肇，投其首于庆喜馆。曰：“为攘夷血祭。”赠左右腕于岩仓具视千种有文，曰：“公等信肇奸谋，故献之。”肇亦主膳之党也。时国事挂、参政，以下十三名，亦奉敕逼庆喜，以攘夷期限。【今日抄、近世事情。浪士横行促攘夷。】
二月，熊本藩轰武兵卫、长门藩久阪通武等，逼关白忠熙，促攘夷期。【近代月表。】忠熙辞关白，右大臣鹰司辅熙为关白。【云上明览。】
诏在京诸侯，建言学习院国事。
敕青莲院宫尊融复饰，赐第名称中川宫。【近代月表。尊荣复饰，称中川宫。】
三轮田纲一郎、大庭强平、师冈节斋等，入等持院，斩足利尊氏等塑像首，枭之三条碛，声其罪以讽幕府。保科容保捕其党十余人，下狱将处刑。毛利定广奏请宥之。自是，士民益属意毛利氏云。【振气篇。斩足利木像首枭之。】
三月，将军家茂入京，馆二条城。寻入朝，献黄金百枚、白银千枚、机砚香炉、掩障屏风、挂画锦绵等。亲王、公卿以下献馈有差。先是，庆喜因关白请诣廷建言，有故不能。至是庆谒，庆喜前拜曰：“将军在职，请委任之。”天皇曰：“可。”庆喜少退。天皇曰：“依旧委任将军，其励精攘夷。”庆喜拜谢而退。由是，家茂名望大定。【家茂入朝。】
十一日，天皇幸加茂神社。先是，毛利定广奏：“请举行幸之典，以启亲征之端。”朝议从之。至是行之。是日，关白辅熙以下，公卿扈从，家茂率诸侯，从卫前后，卤簿极盛。【今日抄、近世事情。幸贺茂神社祈攘夷。】
诸浪士逼松平庆永促攘夷。庆永病之，上疏辞总裁职。未得允报，夜脱还国。嘉茂谴幽屏之。【元治梦物语。松平庆永脱而归国。】
十四日，岛津久光入京。
十八日，归国。初久光久在辇下，朝廷深倚任，而或有议其专者。至是上疏曰：“臣数陈鄙见、规时事，而谗口纷纷。其言不用，而犹启留阙下，恐媒孽不虞之纷扰。且攘夷期近矣，敝邑不可不为备。愿赐数月暇。”书才奏，已出就途矣。【近世史略。岛津久光亦归国。】
幕府新征兵。先是，处士部聚，有称壬生浪士者，给俸养之，名为新选组。欲以压在京浪士。时江户之浮浪清川八郎等数百人，自啸集团结，偃蹇无赖，称攘夷军须，掠略豪户，将袭横滨，远近骚然。幕府发兵捕之。会八郎为人所杀，事平。于是更编一队，名新征组，以鹈殿鸠翁等为队长，令庄内藩督之。【村林觉书。】
夏四月十一日，天皇行幸男山，将就祠前赐攘夷节刀于家茂。是日，家茂称疾不出。庆喜在扈从，因代受。庆喜穷蹙，俄称疾下祠。浪士等乃骂庆喜曰：“咄！惰夫不足共事！”遂迫请天皇亲征。朝廷慰止之。【近事纪略。天皇行幸男山。】
敕十万石以上诸侯：“每三月更戍京师。”使三条实美掌之，亲兵亦属实美，舆马填门。【元治梦物语。】
廿一日，将军家茂与庆喜等诣阙奉敕，以五月十日为攘夷期限。因遍告列藩。【奉敕始末。定攘夷期限，布告诸藩。】即日发京师，入大阪城。【近代月表。】时关东英人之事兴，情势切迫，飞报如织。于是，家茂奏请东归。不允。初嘉茂之西上也，限以在京十日。德川庆胜以为不可，奏请留之辇下，以示君臣一和之实。乃敕家茂曰：“当在此指挥诸侯。”家茂奉敕。更敕德川庆笃，为将军目代，委以攘夷。令与德川茂德等计议决事。
是春，英人率兵舰数艘，直逼横滨，以书来责曰：“闻去年杀该国士官者，岛津三郎党也。乞速缚主使者，附之于我。两国参检，然后骈首诛之。否则得政府赎罪金五十万元。且欲别取三万弗于岛津氏，以存恤死者妻孥。岛津氏固不得拒，苟拒则有一战已。政府宜发一权官监视之。今日之报，不得犹豫，请以三月九日为期。万一过期，兵舰在此，贵国其勿悔焉。”书辞极倨慢，幕议大难之。飞书报京师，故请将军东归。而将军被抑留，不得还。于是庆笃东下，意在锁攘。而幕议柄凿，报期已迫。遣人横滨，乞更缓答期。议不辄决。时在港外人，各争收局，如戒急状。而英舰益辐凑，殆至十馀艘。幕府大怖，依违迁延。往复之间，已过月余。英人倍忿，观兵逼之。幕府下檄戒非常。府下汹扰，众荷担而立。老中皆称疾不出，殆至无视事者。【近事纪略、元治梦物语。英人责生麦之事。】
五月朔，茂德欲西上仰裁，发江户，至美浓。俄入名古屋城，称疾不出。先是，更敕一条庆喜，东下处事。老中小笠原长行先下，欲锁港而后偿金。老中松平信笃等不听。长行独抵横滨，说各国公使曰：“无之或渝，条约在彼。今乃渝之，吾侪安得纵断大事。其谋之该国，事之可否，唯从该国之命耳。”长行欲见英人。英人不出。【茂德入名古屋城不出。】
九日，和议遂决。输洋银四十五万元，事始平。庆喜途闻偿金议决，驰驱止之，不及。【近世事情、近代月表。幕府输金生麦偿金。】
十日夜，长藩士要米舰过赤马关者礟之。初外舶之来也，天皇深忧之，谓必外攘而后可以安内国。屡敕诸幕府，而幕府依违，不辄奉诏。毛利庆亲父子，首倡大义，必欲有应上旨。于其国长门要害，多筑礟台，专计讨攘。幕府始令天下，戒攘夷之期。于是断而礟之。米舰惊避向田浦，飞舸追蹴，复击走之。后与米、兰、佛舰战，凡五回，互有胜败。【长人始礟击米国舰。】
将军家茂入京师。
盗刺姊小路公知于朔平门外，公知归家而薨。道路以为萨人所为。敕罢岛津氏干门宿卫。【元治梦物语。】
六月，毛利庆亲献金一万两于朝廷。
敕遣正亲町公堇于长门，赐红白御旗于庆亲，以益督励焉。初攘夷之令下也，小仓藩私谓为非幕旨。及长藩举兵，亦不应援。朝廷乃令诸藩云：“如闻长藩已开兵，而或有袖手旁观者，甚戾宸旨。宜各同心戮力，速奏扫攘之功。”【近事纪略。敕使至长门监军。】于是肥、筑二藩，遣使于长门，曰：“贵国复有寇，必致援兵。”浅野茂勋亦欲援之，奏请就国。【今日抄。】
小笠原长行，海路抵大阪，将赴京师，谢输金罪。朝廷不许，诏：“褫其官爵，属大阪城代松平信古禁锢之。”寻免之。【今日抄。】
江户西城火。